Í Vísindaporti Háskólaseturs Vestfjarða á morgun verður umræðuefnið hagnýt þekking og gagnsemi hennar í sögulegu samhengi . Simon Brown , bandarískur doktorsnemi í sagnfræði við Kaliforníuháskólann í Berkeley , mun flytja erindi og flétta saman sagnfræði , guðfræði og heimspeki . Simon er gestkomandi á Ísafirði um þessar mundir en unnusta hans stundar meistaranám við haf - og strandsvæðastjórnun Háskólasetursins . Í erindi sínu mun Simon fjalla um sögu hugtaksins „ hagnýt þekking “ á nýöld á Englandi . Sagnfræðingar hafa talið hugtakið tilheyra vísindabyltingu 16. og 17. aldar þegar heimspekingar tóku að skrifa um og halda á lofti hugtakinu „ hagnýt þekking “ sem væri sú þekking á náttúrunni sem sérfræðingar gætu nýtt sér til efnahagslegs ávinnings . Þessi skrif hafa orðið til þess að hugtakið hefur helst verið tengt læknavísindum , málmiðnaði , landbúnaðarvísindum og öðrum þeim sviðum sem í dag teljast til nátttúruvísinda . Simon er á annarri skoðun og telur að hugtakið „ hagnýt þekking “ sé eldra og megi frekar rekja til siðaskiptanna á Englandi . Í því samhengi merki hugtakið þekking einstaklingsins á kenningum Biblíunnar og hvernig sú þekking þvingar einstaklinginn til að haga sér í samræmi við kristileg siðalögmál . Ávinningurinn af slíkri þekkingu er ekki efnislegur , heldur frekar siðferðilegur og andlegur . Simon Brown ólst upp í Pittsburgh í Pennsylvania fylki í Bandaríkjum og lauk BA gráðum í sagnfræði og heimspeki frá Háskólanum í Pittsburgh . Hann hóf doktorsnám í sagnfræði við Kaliforníuháskólann í Berkeley árið 2015 þar sem hann rannsakar sögu nýaldar á Englandi með sérstaka áherslu á trúarbrögð og guðfræði í Bretlandi á 17. og 18. öld . Vísindaportið fer að vanda fram í kaffistofu Háskólaseturs Vestfjarða frá 12.10 - 13.00 á föstudag . Allir eru velkomnir meðan húsrúm leyfir . Fyrirlesturinn að þessu sinni fer fram á ensku .